ועדת החינוך, התרבות והספורט, כנסת 17, פרוטוקול מספר 45, 2006-07-24 12:30

מיכאל מלכיאור: צהריים טובים.

מיכאל מלכיאור: אנחנו דנים בסוגייה של רישוי קייטנות.

מיכאל מלכיאור: מרב, תציגי בבקשה את הנושא.

מרב ישראלי: שר הפנים מבקש להוסיף לרשימת קייטנות ההמשך כמה גופים של תנועות נוער ולמחוק כמה גופים של תנועות נוער.

מרב ישראלי: עקרונית קייטנה מחויבת ברישיון, לפי חוק רישוי עסקים, אלא אם כן היא מקבלת פטור מחובת רישוי לקייטנות, לפי צו רישוי עסקים.

מרב ישראלי: הקייטנות שמקבלות פטור הן קייטנות המשך.

מרב ישראלי: זאת קייטנה שמנהל ארגון או גוף שמפורטים בתוספת, והפעילות בה מתקיימת בהמשך לפעילות החינוכית של הארגון או הגוף במשך השנה.

מרב ישראלי: ועדת החינוך התבקשה כבר פעמיים לשנות את התוספת.

מרב ישראלי: בפעם הראשונה היא סירבה לעשות כן, והממשלה משכה את התקנות מכיוון שיש בעיה: על הקייטנות חלות שתי מערכות דינים – אחד מכוח רישוי עסקים שמחייב רישיון, והשני זה חוק הקייטנות ותקנות הקייטנות שקובעות מחויבויות נוספות כמו בטיחות.

מרב ישראלי: בגלל המבנה המשפטי המשולב מכיוון שאתה פוטר רישוי, לפי חוק רישוי עסקים, גם רוב החובות לפי חוק תקנות הקייטנות לא חלות.

מרב ישראלי: זה היה המצב שהוסכם שהוא לא תקין.

מרב ישראלי: לכן הוועדה סירבה להרחיב את התוספת בגלגול הראשון; בגלגול השני אני מודה שלא הייתי שקטה מבחינה משפטית; עלו כל מיני טענות שהמצב בשטח ישתפר, שיש פיקוח מכיוונים אחרים כמו מערכת של תמיכות, כמו התחייבות של הקייטנות לעמוד תחת פיקוח- -

מיכאל מלכיאור: מי מפקח?

מרב ישראלי: הרשויות המקומיות ומשרדים רלוונטיים כמו משרד החינוך ומשרד הבריאות.

מרב ישראלי: זה מה שאני הבנתי בישיבה הקודמת.

מרב ישראלי: לכן הוועדה הסכימה להוסיף גופים נוספים לתוספת.

מרב ישראלי: כבר בישיבה בשנת 2000 משרד החינוך התחייב לתקן את החוק כך שהתקנות, לפי כוח חוק הקייטנות, יחולו על הגופים הפטורים, אבל עד היום זה לא נעשה, כך שהמצב המשפטי לא השתנה.

מיכאל מלכיאור: זה נשמע לי מצב של הפקרות.

מיכאל מלכיאור: אנחנו רק צריכים להחליט על שינויים?

מרב ישראלי: מכיוון שאישרנו בגלגול הקודם את הרשימה שנכנסה שיש בה רוב תנועות הנוער, כאן לכאורה מתבקשים שינויים, אבל עדיין יש לבעלי הסמכות אפשרות להגיד שעוד לפני שעושים תיקונים שהשר מבקש, היא מבקשת שהמצב המשפטי יתוקן.

מיכאל מלכיאור: נשמע למה המצב המשפטי לא תוקן.

אפרים יפהר: הוצאת התקנות אושרה במשרד המשפטים, אבל לא הובאה לחתימת השרה הקודמת מאחר שהיועצת המשפטית של משרד החינוך החליטה לברר משהו נוסף עם משרד המשפטים.

אפרים יפהר: היא כתבה מכתב בהול ב- 2006 לממונה על הרישוי במשרד המשפטים, ועד היום היא לא קיבלה תשובה.

אפרים יפהר: לכן כרגע זה לא הובא לחתימת השרה.

מיכאל מלכיאור: מתי הייתה ההחלטה של הוועדה?

מרב ישראלי: ההחלטה הראשונה הייתה לפני 6 שנים, בשנת 2000, והשנייה הייתה בשנת 2005.

מיכאל מלכיאור: למה לא עשיתם את זה בפעם הראשונה?

אפרים יפהר: עשינו את זה, אלא שאחרי שקיבלנו את האישור של משרד המשפטים, אצלנו בלשכת היועצת המשפטית של משרד החינוך הדבר הזה נעצר משום ש- -

מיכאל מלכיאור: אבל היה לכם 6 שנים היו לכם כדי לברר איזו נקודה.

אפרים יפהר: היועצת המשפטית לא הייתה שלמה, ורצתה לברר עוד נקודה- -

מיכאל מלכיאור: אז מכיוון שהיועצת המשפטית לא שלמה, אתם מביאים שום דבר.

אפרים יפהר: אנחנו כרגע לא יכולים להביא שום דבר מאחר שלא קיבלנו תשובה ממשרד המשפטים.

מיכאל מלכיאור: למה משרד המשפטים לא נתן תשובה ליועצת המשפטית?

קובי שפירא: אני שוחחתי היום עם היועצת המשפטית.

קובי שפירא: אני לא יודע מה אומר עו"ד, פעם ראשונה אני שומע מה שהוא אומר; עו"ד דורית מורג אמרה לי כהאי לישנא: שהיא סוברת שאין לשנות את התקנות כפי שמשרד החינוך עשה בעבר והגיש טיוטה, אלא היא שוקלת תיקון חקיקתי.

מיכאל מלכיאור: היה לכם 6 שנים- -

קובי שפירא: חבר הכנסת מלכיאור, בכל הכבוד, זה לא לנו.

קובי שפירא: אנחנו לא בתמונה פה.

קובי שפירא: הכדור לא אצלנו במשרד המשפטים.

מיכאל מלכיאור: אני שואל את משרד החינוך.

מיכאל מלכיאור: היה לכם 6 שנים.

מיכאל מלכיאור: מה חיכיתם עד אפריל 2006?

אפרים יפהר: אנחנו לא חיכינו.

אפרים יפהר: אנחנו קיבלנו את האישור של מחלקת החקיקה במשרד המשפטים עם נוסח שאותו היינו אמורים- -

מיכאל מלכיאור: מתי קיבלתם את האישור?

אפרים יפהר: את האישור הסופי קיבלנו ב- 2005.

מיכאל מלכיאור: מתי ב- 2005?

אפרים יפהר: במחצית 2005.

מיכאל מלכיאור: כמה זמן לקח לכם עד שהגשתם את זה למשרד המשפטים?

אפרים יפהר: הגשנו את המסמכים הראשונים בשנת 2001, ובגלל בעיות בתוך משרד החינוך חידשנו את זה רק אחרי הישיבה השנייה של הוועדה, וקיבלנו את האישור הסופי ממשרד המשפטים במחצית שנת 2005.

מיכאל מלכיאור: מה קרה מאמצע 2005 עד אפריל 2006?

אפרים יפהר: זה נתקע אצל הממונה עליו, שהיא היועצת המשפטית של משרד החינוך.

מיכאל מלכיאור: אני לא מוכן לקבל דבר כזה.

מיכאל מלכיאור: זה ממש הפקרות של המחלקה המשפטית במשרד החינוך.

מיכאל מלכיאור: אני מצטער להשתמש בביטוי כזה, אבל זה שזה נתקע אצלה בגלל משהו שאני לא מבין מהו, זה לא מקובל עליי.

מיכאל מלכיאור: אנחנו לא יכולים לקבל החלטה עד שהדבר הזה לא יוסדר.

מיכאל מלכיאור: אי אפשר להשאיר קייטנות בלי שאנחנו יודעים- -

מרב ישראלי: יש 3 גופים שמבקשים למחוק אותם אחרי שנתנו להם פטור.

מיכאל מלכיאור: את זה נשמח לעשות.

מרב ישראלי: כנראה למרות שאמרו שיש פיקוח, אין פיקוח.

אפרים יפהר: לא.

אפרים יפהר: הגופים האלה פשוט חדלו להתקיים.

מיכאל מלכיאור: אם הם חדלו להתקיים אז לא צריך פיקוח.

מיכאל מלכיאור: אנחנו נקבל החלטה על המחיקה של המוסדות הללו.

מיכאל מלכיאור: אפשר לציין באלו מוסדות מדובר?

מרב ישראלי: הנוער הדתי העובד והלומד, פרחי הדגל וצבאות ה'.

מיכאל מלכיאור: חב"ד הפסיקו לפעול?

מיכאל מלכיאור: המחיקה של המוסדות הללו נעשתה, אנחנו לא נוסיף עוד מוסדות עד שאין הבהרה חד משמעית שגם מוסדות שלא צריכים רישוי עסקים, יחולו עליהם התקנות של מה שצריך בקייטנה.

מיכאל מלכיאור: זה כל כך פשוט, הייתם גורמים את הדבר הזה בשבוע ולא ב- 6 שנים- -

אפרים יפהר: אני מתנצל שבאתי ולא השארתי את זה לממונה עלי.

מיכאל מלכיאור: מקבלים את ההתנצלות.

מיכאל מלכיאור: אין לנו כמובן שום דבר נגד המוסדות שמבקשים להוסיף- -

יקי גוב-ארי: אני מהסתדרות המורים, ויש לי משהו להגיד.

יקי גוב-ארי: הייתי פה גם בדיון הקודם, ואני בקי בקייטנות למעלה מ- 30 שנה.

יקי גוב-ארי: יש הפרדה בין סוגים של ארגונים: אלה זקוקים לרישוי ואחרים לא.

יקי גוב-ארי: אני לא מבין למה.

יקי גוב-ארי: הרישוי כולל בתוכו את כל התקנות שבחוזר המנכ"ל של משרד החינוך.

יקי גוב-ארי: הוא מחייב מאל"ף ועד תי"ו פרטים לניהול קייטנה.

יקי גוב-ארי: אם מתנ"ס רוצה לקיים קייטנה הוא ניגש לרשות המקומית, הוא פטור מהרישוי, ואף אחד לא בודק אם הוא לקח קצין בטיחות או אם הכין תוכנית, ואם הוא לא הגיש אז לא הגיש- -

מיכאל מלכיאור: אדוני, זה מיותר.

מיכאל מלכיאור: יש היגיון שמתנ"ס או תנועת נוער לא צריכים רישוי עסקים.

מיכאל מלכיאור: כל הכללים שקובעים מה קייטנה צריכה לעשות, כולל מה שאתה הזכרת – אותם צריך להחיל על כל הקייטנות.

מרב ישראלי: הכול חל על קייטנות המשך בלבד – קייטנות שממשיכות את הפעילות השוטפת במהלך השנה.

יקי גוב ארי: כאשר מתנ"ס עושה קייטנה, והוא מפעיל בה פעילות אתגרית, איזה המשך זה, של מה?

מרב ישראלי: זאת שאלה אחרת- -

קובי שפירא: חוסכים ממנו את הפרוצדורה והביורוקרטיה של המסמכים.

מיכאל מלכיאור: יש גם קייטנות שאינן קייטנות המשך.

קריאות: - - -

מיכאל מלכיאור: אם הם מחויבים בחובת רישוי עסקים בקייטנה הראשונה למה הואילו לפטור אותם בקייטנת המשך?

מרב ישראלי: צו רישוי עסקים קובע שרק קייטנות המשך פטורות.

מרב ישראלי: נשאלת השאלה מהי קייטנת המשך.

מרב ישראלי: אם זאת פעילות שמתקיימת כל השנה, וזאת בערך אותה פעילות אבל לא בדיוק אותם ילדים, זאת בעיניי קייטנת המשך.

מרב ישראלי: אם זה משהו לגמרי אחר שלא קשור לפעילות שניתנת - -

שלמה דהן: אני מפקח ארצי על קייטנות.

שלמה דהן: תנועות נוער פטורות מקייטנות שמקיימים בסניף של התנועה במשך השנה.

שלמה דהן: כשיוצאים לסמינרים ולמחנות דינם כדין כל קייטנה והם מוציאות רישוי עסקים ברשות המקומית.

שלמה דהן: אותו דבר גם לגבי חברת המתנ"סים- -

מרב ישראלי: כי זאת לא פעילות המשך.

שלמה דהן: זאת לא פעילות המשך.

שלמה דהן: לחברת המתנ"סים יש מחנה ארצי בדוגית, והיא מוציאה רישוי עסקים למחנה.

מרב ישראלי: אבל אם תכניס את 22, מה שהם מבקשים: "החברה למתנ"סים, מרכזים קהילתיים לישראל בע"מ", לכאורה כל קייטנה שמוגדרת כקייטנת המשך שהם מבצעים תהיה פטורה מרישוי.

שלמה דהן: במבנה שלה.

מרב ישראלי: לא כתוב.

מרב ישראלי: קייטנת המשך זאת קייטנה שמנהל ארגון או גוף, שהפעילות בה מתקיימת בהמשך לפעילות החינוכית שלה.

מרב ישראלי: לא כתוב - -

מיכאל מלכיאור: ברור שכולנו מסכימים.

מיכאל מלכיאור: תגמרו את העבודה שלכם, תעשו את זה מהר.

מרב ישראלי: שר הפנים צריך להחליט אם הוא רוצה לפרסם את המחיקה, כי הוועדה מאשרת את זה.

מרב ישראלי: אנחנו רק יכולים לאשר או לא לאשר.

דרורה לסקר: לא, לפרסם רק את המחיקה של הגופים - -

מיכאל מלכיאור: אנחנו נשמח לאשר את זה, אבל שיסדרו קודם את התקנות , שיהיה ברור.

מיכאל מלכיאור: זה דברים מאוד חשובים.

מיכאל מלכיאור: אחת הבעיות הגדולות שעמדנו עליהן בשנים עברו כשהייתי יושב ראש הוועדה לזכויות הילד היא שבניגוד לחוק קייטנות מעסיקות אנשים שלא בדקו אם הם עברייני מין, פדופילים.

מיכאל מלכיאור: זאת הפקרות.

מיכאל מלכיאור: עשינו בדיקה בשטח וראינו שזה ממש לא מיושם.

מיכאל מלכיאור: משרד החינוך לא עשה את עבודתו בעניין הזה.

מיכאל מלכיאור: אני רק מציין את זה, כי אני מקווה שהשנה השתפרתם ועשיתם.

שלמה דהן: מדוע משרד החינוך לא עשה את עבודתו?

מיכאל מלכיאור: הוא לא בדק אם כל קייטנה - -

שלמה דהן: ברשותך, היום כל מדריך בקייטנה שגילו מעל גיל 18 חייב להציג מסמך שאין לו עבר פלילי.

מיכאל מלכיאור: לא רק עובד בקייטנה, גם נהג אוטובוס- -

קריאה: וגם השומר.

מיכאל מלכיאור: אתם עמדתם על זה?

מיכאל מלכיאור: כשאמרו לי שעמדו על זה לפני שנתיים אנחנו יצאנו לשטח ועשינו בדיקה, ובכל המקומות שבדקנו לא היה.

מיכאל מלכיאור: אני שמח אם הדברים השתנו.

מיכאל מלכיאור: אני רוצה לשבח אתכם אם הופקו לקחים, ואני מאוד שמח לשמוע את זה.

יוסי מלר: אני ועמיתתי כרמית הראל מופיעים כאן בשם איל"ן.

יוסי מלר: בשנת 2000 הגשנו בקשה לקבל את הפטור מחובת רישוי עסקים ולא נענינו.

שלמה דהן: נעניתם בשלילה, תדייק..

כרמית הראל: מכיוון שאנחנו לא עומדים בקריטריונים של הפעלה באותו מקום, אבל אנחנו כן עומדים בקריטריונים של קייטנת המשך כי זאת פעילות שנמשכת שנים

יוסי מלר: 660 ילדים נכים; אנחנו משרתים 15 אלף ילדים נכים בישראל; מפעילים את זה בכ- 30 קיבוצים.

יוסי מלר: זה המשך לפעילות השיקומית, החינוכית - -

מיכאל מלכיאור: למה אתם רוצים את הפטור?

כרמית הראל: כי הקיבוצים מפעילים להתנדבות.

יוסי מלר: כל זה בהתנדבות.

יוסי מלר: מגייסים נוער בריא- -

כרמית הראל: אנחנו לא יכולים לבנות עליהם.

כרמית הראל: הדרישה היא שכל מקום שבו אנחנו מארגנים בו את הקייטנה יפנה באופן עצמאי לרשות המקומית.

כרמית הראל: הם מתנדבים- -

מיכאל מלכיאור: איך זה נעשה היום?

מיכאל מלכיאור: יוסי מלר: זה בהתנדבות- -

מיכאל מלכיאור: הם עושים את זה או לא עושים את זה?

מיכאל מלכיאור: הם מתנדבים או לא?

כרמית הראל: כאשר המנכ"ל שלנו דיבר עם הוועדה הבין משרדית לפני כשנתיים דובר שיכול להיות שאנחנו בכלל לא עונים על הקריטריונים של קייטנות.

כרמית הראל: כל עניין רישוי העסקים לא תופס לגבינו.

מיכאל מלכיאור: אתם מסתמכים על זה?

כרמית הראל: אנחנו לא רוצים להסתמך על זה כי אנחנו רוצים תשובה יותר מוסדרת.

יוסי מלר: רוצים להיות מסודרים.

מיכאל מלכיאור: מי זה סלחן, משרד הפנים או משרד החינוך?

אפרים יפהר: יש ועדה בין משרדית ששוקלת ובודקת כל בקשה לגופה- -

מיכאל מלכיאור: אני מציע לוועדה הבין משרדית לשקול שום- -

אפרים יפהר: אם יפנו לוועדה היא תשקול שוב- -

מיכאל מלכיאור: אבל צריך להבביר פה את המעמד שלהם.

מיכאל מלכיאור: אמרו להם שאולי הם בכלל לא קייטנה- -

קריאה: אישרנו לאקים- -

מיכאל מלכיאור: אני קורא לכם לשקול היטב שוב איך אפשר לעזור לכם לפי הקריטריונים והחוק.

אפרים יפהר: אם הם חושבים שמשהו לא בסדר, זכותם למצות- -

מיכאל מלכיאור: אבל זכותנו גם לקרוא לכם ולעיין בזה שוב.

מיכאל מלכיאור: לא אמרנו יותר מכך.

מיכאל מלכיאור: אני מאוד מודה לכם על הישיבה הפורייה.

מיכאל מלכיאור: תודה רבה.